b'\n_START_ARTICLE_\nLongar\n_START_SECTION_\nVojne z Makedonci in Ardijejci\n_START_PARAGRAPH_\nPo keltskem vdoru v Dardanijo pozimi leta 280/279 pr. n. \xc5\xa1t. za Dardance ni bilo sli\xc5\xa1ati kak\xc5\xa1na \xc5\xa1tiri destletja, morda zato, ker so odpravljali posledice keltskega razdejanja. V tem \xc4\x8dasu se je dardanska dr\xc5\xbeava okrepila in raz\xc5\xa1irila svoje meje proti severu in jugu._NEWLINE_V drugi polovici 3. stoletja pr. n. \xc5\xa1t. se je ponovno za\xc4\x8dela makedonsko-dardanska vojna, ki je bila posledica osvajalskih te\xc5\xbeenj makedonskih kraljev na ra\xc4\x8dun Dardanije, \xc5\xa1e bolj pa na ra\xc4\x8dun Peonije. Peonci, ki so se stalno upirali Makedoncem, so zato vstopili v protimakedonsko zavezni\xc5\xa1tvo z Dardanci. Podobna zavezni\xc5\xa1tva so obstajala \xc5\xbee v preteklosti, ker so imeli Dardanci vsakokrat, ko so Peonci dosegli neodvisnost, odprto pot do Makedonije. Makedonci so bili tudi pred Longarjem stalna nevarnost za dardansko kraljestvo, dokler ni Longar leta 231 pr. n. \xc5\xa1t. osvojil peonske prestolnice Bilazore, osvobodil Peonce in v pomembni bitki leta 229 pr. n. \xc5\xa1t. premagal makedonsko vojsko Demetrija II. Makedonskega, s \xc4\x8demer je prekinil makedonska prizadevanja po \xc5\xa1iritvi severnih meja._NEWLINE_Longar je zatem posku\xc5\xa1al utrditi polo\xc5\xbeaj svoje dr\xc5\xbeave. Leta 229 pr. n. \xc5\xa1t. je izkoristil vojno v Epirju, v katero se je zapletlo Tevtino Ardijejsko kraljestvo, in je napadel ardijejsko severno mejo. Njegov vpliv v regiji se je mo\xc4\x8dno okrepil, zato so se mu pridru\xc5\xbeila tudi nekatera ardijejska ilirska plemena in prisilala Tevto, da je odpoklicala svojo vojsko iz Epirja. Tevta je zatem na sever poslala Skerdilajda, ki je prisilil Dardance k umiku._NEWLINE_Demetrij II. je kmalu po porazu z Dardanci umrl in Antigon Doson se je po njegovi smrti razglasil za zmagovalca nad Dardanci. K Makedoniji je priklju\xc4\x8dil del Peonije in ob reki Axius, ki je bila glavna pot za voja\xc5\xa1ke pohode proti severu, ustanovil mesto Antigonijo. Dardance je pregnal z vseh ozemelj, ki so jih odvzeli Demetriju II., in v Bilazori namestil voja\xc5\xa1ko posadko._NEWLINE_Ko je bil Doson leta 222 pr. n. \xc5\xa1t. na vojnem pohodu v Gr\xc4\x8diji, je Longar napadel Makedonijo. Doson se je hitro vrnil domov in ugotovil, da Dardanci \xc5\xa1e vedno ropajo po njegovi dr\xc5\xbeavi. Prisilil jih je v odlo\xc4\x8dilno bitko, v kateri je zmagal. Zaradi prevelikega napora med poveljevanjem in vzpodbujanjem vojakov mu je po\xc4\x8dila \xc5\xbeila, ki je bila zanj usodna._NEWLINE_Longar je preziral Dosonovega naslednika Filipa V. in ga nenehno izzival. Ker se ni strinjal z nastalim polo\xc5\xbeajem v Peoniji in makedonskimi zahtevami do nje, je za\xc4\x8del leta 220/219 pr. n. \xc5\xa1t. napadati Makedonce. Ko je bil Filip leta 219 pr. n. \xc5\xa1t. na Peloponezu, je osvobodil Peonijo in njeno prestolnico Bilazoro, vendar je Filipu \xc5\xbee leta 217 pr. n. \xc5\xa1t. uspelo ponovno osvojiti izgubljeno mesto. Izgledalo je, da je padec Bilozore pomenil konec Longarjevih gro\xc5\xbeenj, vendar se to ni zgodilo. Filipu je leta 211 pr. n. \xc5\xa1t. uspelo osvojiti dardansko mesto Sintijo, nekje jugovzhodno od sedanjega Skopja, in severni del Pelagonije. Dardanska vojska pod poveljstvom Aeropa, ki je bil najbr\xc5\xbe pretendent na makedonski prestol, je zasedla Lihnidus. Aerop je bil o\xc4\x8ditno zadovoljen z osvojenim Lihnidom, Longar pa ne in je leta 208 pr. n. \xc5\xa1t. napadel gornjo Makedonijo. Zasedel je podro\xc4\x8dje Orestide, zajel 20.000 ujetnikov in dosegel Argestsko ravnico. Vse to mu je uspelo v zavezni\xc5\xa1tvu z makedonskim sovra\xc5\xbenikom Rimom, Skerdilajdom in Epirjem. Vojna se je nadaljevala leta 206 pr. n. \xc5\xa1t., ko je Filip ponovno posku\xc5\xa1al izgnati Dardance z okupiranih ozemelj.\n_START_SECTION_\nZapu\xc5\xa1\xc4\x8dina\n_START_PARAGRAPH_\nLongarju je uspelo pretvoriti Dardansko kraljestvo v voja\xc5\xa1ko silo, ki je krepko ogro\xc5\xbeaja Makedonijo. Njegovo delo sta nadaljevala sinova Baton, ki je nasledil o\xc4\x8deta okoli leta 206. pr. n. \xc5\xa1t., in Monunij.'